May-Britt Moser

Utdannelse og forskning

Moser er utdannet psykolog (cand.psychol.) ved Psykologisk institutt ved Universitetet i Oslo og tok doktorgraden i nevrofysiologi ved Det medisinske fakultet ved samme universitet i 1995; doktorgraden var veiledet av Per Andersen. I 1996 ble hun førsteamanuensis i biologisk psykologi ved Institutt for psykologi ved NTNU og i 2000 professor i nevrovitenskap ved samme institutt. Hennes og ektemannen Edvard Mosers forskergruppe ved instituttet ble gitt status som eget senter for fremragende forskning i 2002.
Hun har særlig bidratt innen studiet av hippocampus, med særlig vekt på hukommelse og evne til romlig orientering.  I 2005 fikk hun og hennes daværende ektemann, Edvard Moser, som da arbeidet på Senter for hukommelsesbiologi (CBM), et gjennombrudd i sin forsking, da de påviste en hittil ukjent type nervecelle i hjernen kalt gittercelle. Denne typen celler er viktig for stedsans og evne til å orientere oss i et landskap. Mosers forskning kan bidra til å forklare hvordan hukommelse skapes i hjernen, og hvorfor minner om hendelser ofte involverer å få assosiasjoner til rom, gate eller landskap som minnet er forbundet med.
I 2010 ble hun tildelt det prestisjetunge ERC Advanced Grant fra Det europeiske forskningsrådet (ERC). «ERC Advanced Grant tildeles etablerte forskere i verdensklasse. Forskeren må ha en fremragende «Ten-years track record», det vil si ti års dokumentert forskningsarbeid, og en veldokumentert lederprofil» (sitat: Forskningsrådet).

Æresbevisninger

Moser har vunnet internasjonale priser for sin forskning. I 2008 ble hun tildelt Fernströms nordiske pris. Hun ble i 2013 tildelt Louisa Gross Horwitz-prisen og Fridtjof Nansens belønning for fremragende forskning med den tilhørende Nansenmedaljen for fremragende forskning. I 2014 ble hun tildelt Karl Spencer Lashley-prisen og Körberprisen. 
I 2014 ble Moser den første norske kvinnen til å bli valgt inn som foreign associate i det amerikanske vitenskapsakademiet National Academy of Sciences. Hun er også medlem av Det Kongelige Norske Videnskabers Selskab.
I 2014 ble hun sammen med Edvard Moser og amerikaneren John O'Keefe tildelt Nobelprisen i medisin for sine oppdagelser av celler som utgjør et posisjoneringssystem i hjernen. Gjennom et intervju etter kunngjøringen av prisen, benyttet hun anledningen til å takke sine kollegaer og NTNU for den hjelpen de har gitt henne og ektemannen siden de begynte å jobbe der i 1996.
I 2014 ble hun også, sammen med sin daværende ektefelle, tildelt Karl Spencer Lashley-prisen, Körber European Science Prize, og Selskabet for Trondhjems Bys vels pris. Hun ble også tildelt æresmedlemskap i Norges Tekniske Vitenskapsakademi (NTVA) 
Hun har også fått pris for sitt lederskap. I 2013 mottok hun Madame Beyer-prisen som årets kvinnelige leder «for å ha oppnådd resultater som gagner næringslivet i regionen». Prisen deles ut årlig av Sparebank1 SMN og Næringsforeningen i Trondheimsregionen.
I 2015 ble hun og Edvard Moser innvalgt som medlemmer i American Philosophical Society. Samme år ble de Årets Peer Gynt.
I 2017 ble hun valgt inn i det svenske Kungliga Vetenskapsakademien, i Klassen för medicinska vetenskaper.
I mai 2017 ble hun også utnevnt til æresdoktor ved Universitetet i Bergen (UiB).
Moser ble i 2018 tildelt storkors av St. Olavs Orden for «særlig fremragende innsats innen nevrovitenskapelig forskning».

Familie

Hun var gift med professor i nevrovitenskap Edvard Moser fram til 2016. De har to barn.